Karsten Hønge (SF), 2010-06-10:
Almindeligvis kan jeg jo sagtens undvære Dansk Folkeparti på talerstolen, men det var da ærgerligt, at ordføreren valgte at blive siddende i dag, hvor jeg da nok synes, vi kunne have haft mulighed for at stille en række kritiske spørgsmål til Dansk Folkepartis åbenlyse forræderi over for de kortuddannede, som ligger i tilslutning til det her lovforslag.
Af alle kortsigtede perspektivløse forslag i VKO's skråplan for Danmark synes jeg faktisk, at forringelserne på uddannelsesområdet tager førstepræmien i skinbarlig dumhed.
Siden førstebehandlingen er det væltet frem med modstand mod det her forslag, som vil betyde en samlet forringelse på cirka 1 mia. kr. for voksen- og efteruddannelsesområdet.
Og der er jo ikke tale om nogen rød sammensværgelse, der bare ikke kan se det geniale i VKO's forslag.
Afvisningen af forslaget kommer fra virksomheder, arbejdsgiverforeninger, uddannelsesinstitutioner, tillidsmænd og fagforeninger.
Fra alle sider er det blevet fremført, at forringelserne ikke bare vil ramme de kortuddannede hårdt personligt, men at de vil pifte dækkene på den cykel, erhvervslivet skal bevæge sig fremad på – eller på firehjulstrækkeren, hvis det letter billedsproget for de erhvervsledere, der følger debatten.
Det kommer selvfølgelig an på, hvad det er for et samfund, man ser for sig.
VKO må jo have en forestilling om et fremtidigt Danmark, hvor der vil blive brug for mange flere ufaglærte og færre med uddannelse – eller hvad?
Synes VKO, at produktiviteten er alt for høj i Danmark?
Synes VKO, at fleksibiliteten i Danmark bare er sådan noget opreklameret snak, og at det såmænd nok skal drive over igen, så vi alle sammen kan komme tilbage til de rigtig gode gamle dage, hvor mennesker var beskæftiget i den samme profession hele livet?
Er det sådan nogle spørgsmål, man tumler med i regeringens diskussioner med Dansk Folkeparti?
Ja, så er svaret da helt klart bestemt, at man skal skære ned i mulighederne for voksen- og efteruddannelse, og så kan vi med sikkerhed se frem til et stivfrossent arbejdsmarked, faldende produktivitet, dårligere konkurrenceevne for erhvervslivet og masser af knuste drømme hos de lønarbejdere, som i første omgang fik den mindste bid af kagen, da der blev delt uddannelse ud, og som nu forsøger at tilpasse sig den nye virkelighed, hvor utallige traditionelle industrijob forsvinder ud af landet.
Ved førstebehandlingen nævnte jeg forslagets konsekvenser for de mennesker, der som de fyrede Lindøarbejdere er havnet i den situation, at mange afskediges på samme tid i et afgrænset geografisk område.
Og netop i den uge, vi er i, meddelte en anden stor virksomhed i Odense, automatfabrikken Wittenborg, at produktionen flyttes til udlandet, og at op mod 300 arbejdere sættes på gaden, heraf de fleste ufaglærte medlemmer af 3F.
Hvad er VKO's hilsen til de mange mennesker, som med en beskeden uddannelsesbaggrund nu skal forsøge at overleve på et arbejdsmarked, hvor der hele tiden bliver færre og færre job til ufaglærte?
Hvilken hilsen sender VKO til de virksomheder, som på lidt længere sigt vil få brug for ansatte med en bredere uddannelsesbaggrund?
VKO mener åbenbart, at kortsigtede besparelser er vigtigere end at forberede både ansatte og virksomheder på det fremtidige samfund, hvor uddannelse er en helt afgørende del af fundamentet.
En ny regering med SF og Socialdemokraterne vil modsat glæde sig over hver eneste, som vælger at tage en uddannelse.
For os er uddannelse en investering, både i det enkelte menneske og i fremtidens samfund, og vi vil samle op på alle de mennesker, som VKO nu spænder ben for.